b'\n_START_ARTICLE_\nDrungarij\n_START_PARAGRAPH_\nDrungarij (gr\xc5\xa1ko \xce\xb4\xcf\x81\xce\xbf\xcf\x85\xce\xb3\xce\xb3\xce\xac\xcf\x81\xce\xb9\xce\xbf\xcf\x82 [droung\xc3\xa1rios] iz latinskega drungarius) je bil poznorimski in bizantinski voja\xc5\xa1ki \xc4\x8din, ki je pomenil poveljnika voja\xc5\xa1ke enote drungos v velikosti bataljona.\n_START_SECTION_\nPoznorimsko in bizantinsko obdobje\n_START_PARAGRAPH_\nLatinski govorci so besedo drungus, ki se je prvi\xc4\x8d dokazano pojavila v zgodnjem 4. stoletju, privzeli iz galskega ali iz germanskega jezika. V poznem 6. stoletju je cesar Mavricij (vladal 582\xe2\x80\x93602) v svojem Strategikonu naziv drungos uporabil za posebno takti\xc4\x8dno voja\xc5\xa1ko enoto, obi\xc4\x8dajno konjeni\xc5\xa1ko, \xc4\x8deprav je kot taka pomenila grupiranje ali voja\xc5\xa1ki oddelek._NEWLINE_Izraz drungarij ni dokumentiran prej kot v zgodnjem 7. stoletju, \xc4\x8deprav se je neuradno verjetno uporabljal \xc5\xbee peed tem. Polo\xc5\xbeaj in pripadajo\xc4\x8da voja\xc5\xa1ka enota se je na za\xc4\x8detku nana\xc5\xa1al na ad hoc zbrane enote, na za\xc4\x8detku 7. stoletja pa se je formaliziral, podobno kot ve\xc4\x8dina drugih polo\xc5\xbeajev v bizantinski armadi. V novem voja\xc5\xa1ko-upravnem tematskem sistemu, so bile vse velike voja\xc5\xa1ke enote \xe2\x80\x93 t\xc3\xa9me, razdeljene na turme (eskadron), turme na moire ali drungose, ki so bili sestavljeni iz ve\xc4\x8d bandonov. Moira ali drungos sta bila enakovredna sodobnemu pehotnemu polku ali brigadi. Sprva sta \xc5\xa1tela pribli\xc5\xbeno 1000 mo\xc5\xbe, iz \xc4\x8desar izhaja tudi izraz hiliarhija, kasneje pa tudi do 3000 mo\xc5\xbe. Cesar Leon VI. Modri (vladal 886\xe2\x80\x93912) je za nove manj\xc5\xa1e teme ustanovil drungose, ki so \xc5\xa1teli samo 400 mo\xc5\xbe._NEWLINE_Polo\xc5\xbeaj drungarija je bil eden od najni\xc5\xbejih voja\xc5\xa1kih polo\xc5\xbeajev, ki so ga poleg svojega dvornega naslova nosili tudi dvorjani na polo\xc5\xbeajih od hipata do vestitorja.\n_START_SECTION_\nDrungarij Vigle\n_START_PARAGRAPH_\nPoveljnik elitnega polka Vigla, enega od tagmat, je imel \xc4\x8din drungarij Vigle (gr\xc5\xa1ko \xce\xb4\xcf\x81\xce\xbf\xcf\x85\xce\xb3\xce\xb3\xce\xac\xcf\x81\xce\xb9\xce\xbf\xcf\x82 \xcf\x84\xe1\xbf\x86\xcf\x82 \xce\xb2\xce\xaf\xce\xb3\xce\xbb\xce\xb7\xcf\x82, [droung\xc3\xa1rios t\xc3\xads v\xc3\xadglis]). Polo\xc5\xbeaj je prvi\xc4\x8d omenjen leta 791. Polk Vigla je bil zadol\xc5\xbeen za \xc4\x8duvanje bizantinskega cesarja na vojnih pohodih. Drungarij Vigle je bil zaradi stalnega neposrednega stika s cesarjem izjemno pomemben, zato je bilo v 10. in 11. stoletju njegovo mesto v domeni vodilnih aristokratskih dru\xc5\xbein._NEWLINE_Okoli leta 1030 je drungarij prevzel tudi pomembne sodne pristojnosti, ker je njegov imetnik postal predsednik cesarskega sodi\xc5\xa1\xc4\x8da Velon, name\xc5\xa1\xc4\x8denega na Pokritem hipodromu ob cesarski pala\xc4\x8di, kjer je ostalo do propada Bizantinskega cesarstva. K naslovu drungarij so dodali pridevnik megas (veliki), iz katerega je razvidno, da so v komnenskem obdobju njegovi nosilci, na primer Andronik Kamater, spadali med najvi\xc5\xa1je cesarjeve pomo\xc4\x8dnike.\n_START_SECTION_\nBizantinska vojna mornarica\n_START_PARAGRAPH_\n\xc4\x8cin drungarija v bizantinski vojni mornarici je bil rezerviran za admirale. Droungarios tou [basilikou] plo\xc3\xafmou je bil poveljnik osrednjega Cesarskega ladjevja z bazo v Konstantinoplu in njegovi okolici. Drungariji so poveljevali tudi provincijskim (tematskim) ladjevjem. V tem primeru so k njegovemu \xc4\x8dinu pripisali naziv teme, v kateri je poveljeval. Drungarije so kasneje zamenjali strategi. V tako imenovanem Taktikonu Uspenskega, ki je nastal okoli leta 842, se je prvi\xc4\x8d pojavil naslov droungarios tou plo\xc3\xafmou. Natan\xc4\x8den datum nastanka naslova ni znan._NEWLINE_Drungarij Cesarskega ladjevja je bil v 11. stoletju povi\xc5\xa1an v velikega drungarija [ladjevja] (megas droungarios [tou stolou]) in postal vrhovni poveljnik celotnega bizantinskeva vojnega ladjevja. Na tem polo\xc5\xbeaju ga je v 1090. letih zamenjal megas doux. Polo\xc5\xbeaj velikega drungarija se je kot podrejen polo\xc5\xbeaj ohranil do propada Bizantinskega cesarstva._NEWLINE_Poleg omenjenih polo\xc5\xbeajev je obstajal tudi droungarokom\xc4\x93s, ki je pomenil komesa (grofa) na polo\xc5\xbeaju poveljnika oddelka vojnih ladij.'